Imma int, Betlehem ta' Efrata , ċkejkna fost il-familji ta' Ġuda, minnek għad joħroġli dak li jkun prinċep f'Iżrael; hu għandu l-bidu tiegħu mill-qedem, sa minn dejjem ta' dejjem. Għalhekk il-Mulej jitlaqhom sa meta teħles dik li hi fl-uġigħ tal-ħlas ; imbagħad il-bqija ta' ħutu jerġgħu lura fost ulied Iżrael. U hu joqgħod jirgħa l-merħla tiegħu bil-qawwa tal-Mulej, bil-glorja ta' isem il-Mulej, Alla tiegħu. U huma jgħammru fiż-żgur, għax issa tkun kbira setegħtu, sa trufijiet l-art. U dan ikun is-sliem! Il-Lhud qalbhom qawwija L-Assirja, jekk tidħol f'pajjiżna , u jekk tirfes fil-kastelli tagħna, inqajmu għaliha seba' rgħajja, u tmien prinċpijiet mill-poplu. Huma jirgħu 'l-Assirja bis-sejf, u l-art ta' Nimrod bix-xwabel misluta. U jeħlisna mill-Assirja, jekk din tidħol f'pajjiżna, u jekk tirfes fuq artna. Post il-bqija fost il-ġnus U jkun il-fdal ta' Ġakobb fil-ġnus, fost kotra ta' popli bħan-nida li tiġi mill-Mulej, bħall-irxiex tax-xita fuq il-ħaxix, li ma jistennew xejn minn ħadd, lanqas jittamaw fil-bnedmin. U jkun il-fdal ta' Ġakobb fil-ġnus fost kotra ta' popli, bħal iljun qalb il-bhejjem tal-foresta, bħal ferħ ta' ljun fost merħliet ta' nagħaġ, li, meta jgħaddi, jgħaffeġ u jqatta', u ħadd ma jeħlisha minn taħt idejh. Ħa tintrefa' idek kontra min jeħodha miegħek, u jintemmu l-għedewwa kollha tiegħek. Il-Mulej iwarrab kull tiġrib U jiġri f'dak il-jum, oraklu tal-Mulej, li ntemm iż-żwiemel tiegħek minn ġo nofsok, neqred il-karrijiet tiegħek, intemm il-bliet ta' pajjiżek, inġarraf is-swar tiegħek kollha, intemm kull seħer minn idek, u bassara ma jkollokx iżjed; inkisser il-plieri u l-istatwi tiegħek minn ġo nofsok, xbihat allatek nagħmilhom ħerba, intemm ix-xbihat tiegħek tal-Asera , u ma tinxteħetx aktar fl-art quddiem l-opri ta' jdejk. U b'korla u saħna kbira nitħallas mill-ġnus li ma jkunux iridu jisimgħu.